b"\n_START_ARTICLE_\nVinderen Sportsforening\n_START_SECTION_\nUoffisielle innecuper\n_START_PARAGRAPH_\nVSF ble uoffisielt stiftet i 2001 da to gutter fra Steinerskolen i Oslo bestemte seg for \xc3\xa5 dra med seg fem andre klassekamerater for \xc3\xa5 starte et vennelag som kunne spille i bl.a. L\xc3\xb8kkecup og Coca-Colacup, da med navnet Vi Spiller Fotball \xe2\x80\x93 Football Club (VSF \xe2\x80\x93 FC). I begynnelsen var det ikke mange kamper VSF kom seirende ut av. Men etter hvert begynte de stadig \xc3\xa5 markere seg mer og mer, og de vant oftere kamper. I den senere tid kom de flere ganger videre fra gruppespillet og hadde laget pr\xc3\xb8vd seg i en av cupene i dag, hadde de muligens vunnet hele cupen.\n_START_SECTION_\nHeming og 7'er fotball\n_START_PARAGRAPH_\nI 2004 meldte VSF seg inn i Idrettslaget Heming som et 7'er lag i h\xc3\xa5p om \xc3\xa5 spare penger da de ikke hadde god nok \xc3\xb8konomi til \xc3\xa5 st\xc3\xa5 p\xc3\xa5 egne ben selv. I sesongen som et lag under Heming endte VSF p\xc3\xa5 en 3.-plass i serien, noe som var et \xc3\xa5lreit resultat av et lag som bestod av syv kompiser som aldri hadde spilt fotball sammen f\xc3\xb8r (og noen hadde ikke spilt fotball i det hele tatt).\n_START_SECTION_\nJunior og 11'er fotball\n_START_PARAGRAPH_\nDa 2004-sesongen var avsluttet meldte VSF seg ut av Heming etter \xc3\xa5 ha blitt d\xc3\xa5rlig behandlet. VSF f\xc3\xb8lte seg likevel sterkere n\xc3\xa5 enn noen sinne og de f\xc3\xb8lte seg klare til \xc3\xa5 st\xc3\xa5 p\xc3\xa5 egne ben. Derfor henvendte de seg til NFF og meldte seg inn her som et selvstendig lag. Dessverre ble navnet  VSF \xe2\x80\x93 FC og Vi Spiller Fotball \xe2\x80\x93 Football Club avsl\xc3\xa5tt av NFF, og etter mye styr og hastverk endte laget med \xc3\xa5 hete Vindern sportsforening. Etter \xc3\xa5 ha spilt en sesong under navnet Vindern, ble stavefeilen rettet og navnet ble skiftet til Vinderen sportsforening i januar 2006._NEWLINE_I 2005 spilte VSF som et suverent og offisielt 11'er juniorfotballag i 3. divisjon. Laget startet \xc3\xa5ret meget bra ved \xc3\xa5 bl.a. sl\xc3\xa5 Friggs juniorlag 0 \xe2\x80\x93 4 i en vennskapskamp rett f\xc3\xb8r sesongstart._NEWLINE_2005-sesongen gikk det alt i alt ganske b\xc3\xb8lgete. I noen av kampene knuste VSF motstanderne med over 8 m\xc3\xa5l, mens det i andre kamper ble kjempet hardt for \xc3\xa5 tape med \xc3\xa6re. Men til tross for av og til d\xc3\xa5rlige kamper, endte VSF p\xc3\xa5 en 3.-plass i serien, bak Hellerud og Frigg.\n_START_SECTION_\nSeniorfotball\n_START_PARAGRAPH_\nForan 2006-sesongen gikk VSF over fra juniorfotball til seniorfotball. VSF startet i den nederste serien, 8. divisjon og hadde sin hjemmebane p\xc3\xa5 Bj\xc3\xb8lsenfeltet. Laget endte opp p\xc3\xa5 4.-plass med 25 poeng p\xc3\xa5 14 kamper i sin avdeling, noe som til de flestes overraskelse holdt til opprykk til 7. divisjon. Klubben satte seg et ambisi\xc3\xb8st m\xc3\xa5l om opprykk til 6. divisjon etter endt 2007-sesong. I \xc3\xa5rets f\xc3\xb8rste oppkj\xc3\xb8ringskamp vant VSF 2-1 borte mot 8.-divisjonslaget \xc3\x85rvoll 2, men endte tilslutt opp p\xc3\xa5 6.-plass  i serien (15 poeng p\xc3\xa5 14 kamper) etter en forferdelig sesong med tynn stall og mange skadeskutte spillere. I tillegg til disse forferdelige resultatene mottok ogs\xc3\xa5 VSF bot p\xc3\xa5 ca. 55\xc2\xa0000 kroner grunnet manglende innsendte overgangsskjemaer og lisensbetalinger. Det s\xc3\xa5 nesten ut som om denne ungdomsklubbens glansdager gikk mot veis ende._NEWLINE_Foran 2008-sesongen ble derimot lagleder byttet ut, og klubben fikk ny frisk pust. Det ble igangsatt harde tiltak, dugnadsarbeid og rekruttering av nye spillere. Sesongen endte med 2.-plass i serien (36 poeng p\xc3\xa5 18 kamper), opprykk til 6. divisjon og pluss p\xc3\xa5 bankkonto. I 2009 ble VSF sterkere som organisasjon da de ble medlem av Br\xc3\xb8nn\xc3\xb8ysundregistrene (innmeldt 17. januar 2009). VSF hadde til tross for dette en d\xc3\xa5rlig sesong som fotballag og endte til slutt p\xc3\xa5 9.-plass i serien. (12 poeng p\xc3\xa5 18 kamper). Laget var allikevel heldig og unngikk nedrykk til 7. divisjon. _NEWLINE__NEWLINE_I 2010 spilte VSF igjen i 6. divisjon. Sesongens h\xc3\xb8ydepunkt kom 22. august da VSF spilte mot Lyn Fotballs dav\xc3\xa6rende A-lag. Etter denne kampen fikk VSF mye medieoppmerksomhet, og ordf\xc3\xb8rer Fabian Stang (som var tilstede p\xc3\xa5 kampen) la ogs\xc3\xa5 merke til VSF, og spesielt deres utslitte fotballdrakter. Ordf\xc3\xb8reren bestemte seg for \xc3\xa5 sponse VSF med et helt nytt draktsett.  _NEWLINE__NEWLINE_Foran 2011-sesongen byttet VSF hjemmebane fra Bj\xc3\xb8lsenfeltet til Frogner Stadion og laget har siden opprettholdt seg i 6. divisjon, med drakter sponset av ordf\xc3\xb8reren. Laget hadde direkte opprykk til\xc2\xa05. divisjon\xc2\xa0som m\xc3\xa5l, men endte med 7 poeng p\xc3\xa5 en mindre hederlig nedrykksplass (9.-plass), noe som viste \xc3\xa5 holde til fortsatt opphold i 6. divisjon. _NEWLINE_I 2012-sesongen endte VSF p\xc3\xa5 nest-sisteplass og nedrykk i sin avdeling. Det viste seg likevel at dette holdt til fornyet kontrakt i 6. divisjon._NEWLINE_I 2013-sesongen vant VSF sin f\xc3\xb8rste \xc2\xabTreble\xc2\xbb ved \xc3\xa5 ende p\xc3\xa5 nest-sisteplass i divisjonen tredje sesong p\xc3\xa5 rad. _NEWLINE_Etter \xc3\xa5 ha sikret seg sin f\xc3\xb8rste \xc2\xabTreble\xc2\xbb i 2013, \xc3\xb8nsket laget foran 2014-sesongen noe mer. VSF signerte derfor mange nye spillere, og tok f\xc3\xb8rste steg i utviklingen av et ungdomsakademi ved at flere av spillerne begynte \xc3\xa5 produsere barn.  Etter en treg start p\xc3\xa5 sesongen avsluttet VSF med 4 strake seiere og endte tilslutt p\xc3\xa5 en rekordh\xc3\xb8y 5.-plass i 6. divisjon. _NEWLINE_Fremtiden ser lysende ut for VSF og laget satser naturligvis p\xc3\xa5 opprykk til 5. divisjon foran 2015-sesongen."